Marriott-hotellin rakennusluvasta päätetään tiistaina – Tampere-talon uuden huoltoliittymän rakentaminen sulkee kevyen liikenteen reitin

Tampere-talon viereen rakennettavan 11-kerroksisen Courtyard by Marriott -hotellin rakennusluvasta päätetään tiistaina. Asia on Tampereen yhdyskuntalautakunnan ympäristö- ja rakennusjaoston listalla. –Ei ole mitään syytä, etteikö rakentaminen käynnistyisi heti, kun lupa on lainvoimainen, sanoo kiinteistöjohtaja Petri Suutarinen tontin ja tulevan hotellirakennuksen omistavasta työeläkevakuuttaja Kevasta. Rakentaminen vie aikaa arviolta 18 kuukautta, ja hotellin on tarkoitus avautua loppuvuodesta 2019. Rakennuslupahakemuksen mukaan hotellin kerrosala on 8 892 neliötä. Majoitushuoneita tulee 229, joista kolme on esteettömiä. Autopaikkoja tarvitaan 41. Autopaikoista 11 tehdään tontille pihamaapaikkoina. Suurimmasta osasta paikkoja on yhteistyöjärjestely Tampere-talon kanssa. Tampere-talolle uusi huoltoyhteys Hotellin rakennustyöt vaikuttavat jo ennen alkamistaan välillisesti alueen kevyen liikenteen yhteyksiin. Näin siksi, että Tampere-talolle tarvitaan uusi liittymä huoltoliikennettä varten. Kun uutta liittymää rakennetaan Viinikankadulta Sorsalammen ja Kalevantien väliseltä osuudelta Tampere-talolle, joudutaan sulkemaan Viinikankadun länsipuolen kävely- ja pyörätie Ratapihankadun ja Kalevanaukion väliseltä osuudelta. Lisäksi suljetaan Tampere-talon itäpuolinen kävelytieosuus Kalevantien ja Sorsapuiston välillä. Työt alkavat 26. maaliskuuta ja kestävät arviolta kaksi kuukautta. Viinikankadun länsipuolen kävely- ja pyörätie suljetaan Ratapihankadulta asti siksi, koska kevyelle liikenteelle ei ole kulkua Viinikankadun yli Kalevanaukion ja Ratapihankadun liittymän välisellä osuudella. Liikennejärjestelyt saattavat muuttua työn edetessä. Huoltotieliittymän työn pääurakoitsijana toimii Tampereen Infra.